
Építőtáborok a Kádár-korszakban a Helvéciai Állami Gazdaság kunbaracsi példájának bemutatásával

Kulcsszavak: ifjúságpolitika, kultúra, munkaerőhiány, Bács-Kiskun megye, építőtábor,
Az 1956-os forradalom és szabadságharc leverését követően a pártvezetés felmérte a korábbi kommunista ifjúságpolitika kudarcát és új módszereket igyekeztek bevezetni az ifjúság megnyerése és ideológiai átnevelése érdekében. Ennek egyik területe volt a Magyar Kommunista Ifjúsági Szövetség (KISZ) szervezésében 1958-ban indított építőtábor mozgalom, mely a Hanság lecsapolásával vette kezdetét és több mint 30 éven keresztül az ország különböző pontjain, számos helyszínen biztosított lehetőséget a középiskolás- és egyetemista fiataloknak a „társadalmi munka és hasznosság” megtapasztalására, mindezt az ideológiai neveléssel kiegészítve.
Kutatásomat elsősorban levéltári források alapján végeztem, ezek közül a legfontosabbak a KISZ Központi Bizottságának határozatai, az MSZMP Kecskeméti Járási Bizottsága és Alapszervezeteinek iratai, és a KISZ Bács-Kiskun Megyei Bizottságának iratai voltak. Ezen túl korabeli újságcikkek és az általam vizsgált építőtábor egykori résztvevőivel készített interjúk segítségével tárom fel az építőtáborok ideológiai nevelését a táborok programjainak összeállítása alapján, valamint bemutatom a nyári ifjúsági munka a nyári mezőgazdasági munkaerőhiány csökkentésének vonatkozásában.
Dolgozatomban a történettudomány még azon kevéssé feltárt területét kívánom bemutatni, az építőtábor mozgalmat, amely eddig csak rövid ismeretterjesztő cikkekben, illetve a KISZ-re vonatkozó és más ifjúságpolitikai kutatások mellékágaként került tárgyalásra. Ennek során az 1956 utáni ifjúságpolitikát és a táborok országos szintű megjelenése mellett egy adott építőtábor helyi sajátosságait mutatom be. A dolgozatom célja, hogy körül járjam, hogy az építőtáborok mennyiben voltak a párt ideológiai nevelésének eszközei vagy inkább a mezőgazdaságban idényben kialakult munkaerőhiány megoldásának egy formája volt-e. A kutatásom eredményei ezáltal hozzájárulhatnak ahhoz, hogy jobban megértsük a Kádár – korszak működését, valamint az ifjúság szerepét és helyzetét.



